
                   1. Puncte de vedere privind programul nuclear iranian

                   Recent, şeful serviciului de informaţii militare al Israelului, generalul Amos Yadlin, a afirmat că Iranul dispune de rachete balistice cu o rază de acţiune de 2.500 km, de fabricaţie nord-coreeană, care pot lovi ţinte din Europa. El a precizat că este vorba de rachetele de tip MB-25, care sunt superioare  rachetelor Shahab-3, ce pot lovi şi Israelul. BM-25 poate transporta o încărcătura mai mare decât Shahab-3 şi este mai precisă decât aceasta. Shahab-3, care are la bază tot tehnologia nord-coreeană, are o rază de acţiune de 2.000 km. Iranul a testat pentru prima oară această rachetă în mai 2005, înlocuind combustibilul lichid cu cel solid, fapt care i-a ameliorat precizia. Potrivit analiştilor, progresele înregistrate de industria militară a Iranului se adaugă neliniştilor liderilor israelieni şi comunităţii internaţionale, provocate de ambiţiile nucleare ale statului islamic. 

                   Vicepremierul israelian Shimon Peres a avertizat Iranul că ar putea fi ameninţat de un război dacă va continua să facă apel la distrugerea Israelului. "Fiţi atenţi la ameninţările voastre! Cei care ameninţă cu distrugerea sunt în pericol de a fi ei înşişi distruşi", a declarat S. Peres, făcând aluzie la declaraţiile preşedintelui iranian Mahmoud Ahmadinejad, care, în ultimele luni, şi-a exprimat dorinţa ca Israelul să fie "ras de pe hartă". 

                   Totodată, Camera Reprezentanţilor din Congresul SUA a adoptat o lege prin care se solicită ca "Iranul să dea socoteală de atitudinea sa ameninţătoare" în dosarul nuclear. "Trebuie să recurgem la toate mijloacele politice şi economice posibile pentru a face cu adevărat ca Iranul să plătească pentru atitudinea sa iresponsabilă şi pentru (...) a-i convinge pe aliaţii noştri să priveze Iranul de resursele care i-ar permite să continue programul nuclear”, a declarat Ileana Ros-Lehtinen, reprezentantă a Partidului Republican, iniţiatoarea legii. 

                   Prevederile legii întăresc regimul sancţiunilor aplicate Iranului, care ar urma să continue până la desfiinţarea eventualelor programe de obţinere a armelor chimice, biologice şi nucleare. Legea prevede publicarea numelor tuturor persoanelor, societăţilor sau ţărilor care au investit o sumă de 20 de milioane de dolari sau mai mult în sectorul energetic iranian, dar nu prevede declanşarea automată de sancţiuni. De asemenea, în lege se precizează că preşedintele american poate să acorde subvenţii pentru diferite organizaţii care militează pentru democraţie sau apărarea drepturilor omului, precum şi pentru unele programe radio care au aceleaşi obiective.

                   Departamentul de Stat american s-a declarat recent împotriva declanşării automate a unor sancţiuni împotriva unor entităţi străine în numele cooperării internaţionale faţă de Iran. "Cred că, în loc să îndreptăm sancţiuni către aliaţii noştri, ar trebui să ne concentrăm asupra unor sancţiuni împotriva iranienilor", a apreciat Nicholas Burns. 

*

                  În raportul anual privind terorismul, publicat recent de către Departamentul de Stat al Statelor Unite, Iranul se află în fruntea statelor care susţin terorismul. Pe aceeaşi listă se află alte cinci ţări: Cuba, Coreea de Nord, Libia, Sudan şi Siria. 

                   Raportul acuză Iranul că-i susţine pe palestinienii radicali care încearcă distrugerea Israelului, precum şi pe membrii grupării islamiste Hezbollah şi grupările din Irak responsabile de violenţele religioase. 

                   În raport se mai menţionează că liderii Al-Qaeda şi-au pierdut o parte din controlul asupra reţelei datorită arestărilor şi dispariţiei unor membri importanţi. "Al-Qaeda nu mai este organizaţia care era acum patru ani. Eforturile internaţionale au reuşit să o facă să nu se mai simtă în siguranţă în Afganistan, să îi preîntâmpine operaţiunile şi să captureze sau să ucidă mulţi dintre cei în poziţii de conducere", se afirmă în document, susţinând-se, însă, că această reţea reprezintă, totuşi, cea mai periculoasă ameninţare teroristă la adresa SUA şi a aliaţilor lor.

*

                   Reuniunea celor cinci membri permanenţi ai Consiliului de Securitate, la care s-a adăugat Germania, desfăşurată în perioada 2-3 mai a.c., la Paris, s-a încheiat fără ajungerea la un acord privind semnarea unei rezoluţii cu caracter de constrângere asupra Iranului, a declarat Nicholas Burns, reprezentant al Departamentului de Stat american. "Nu avem încă un acord asupra necesităţii recurgerii la capitolul VII al Cartei ONU,  prevăzut în caz de ameninţări contra păcii, care ar putea deschide uşa sancţiunilor, şi, în ultimă instanţă, unei acţiuni militare”, a declarat responsabilul american. 

                   Făcând referire la Rusia şi China, diplomatul american a afirmat că "a venit timpul pentru unele ţări să îşi asume responsabilitatea, în particular cele care au relaţii strânse cu Iranul". 

                   La rândul său, purtătorul de cuvânt al Ministerului francez al Afacerilor Externe, Jean-Baptiste Mattei, a declarat, la sfârşitul reuniunii, că reprezentanţii celor cinci membri permanenţi ai Consiliului de Securitate şi Germania, au subliniat că programul nuclear iranian nu este compatibil cu cererile comunităţii internaţionale. 

                   O altă reuniune pe tema dosarului nuclear iranian a avut loc la 9 mai a.c., la Beijing. Şefii diplomaţiilor din şase ţări - SUA, China, Rusia, Franţa, Marea Britanie, Germania - precum şi reprezentantul Uniunii Europene, Javier Solana, nu au reuşit să ajungă la un acord privind implementarea unei rezoluţii care să constrângă Iranul să-şi suspende programul de îmbogăţire a uraniului. "Problema nucleară iraniană este un moment crucial. Facem apel la toate părţile să rămână calme, să dea dovadă de moderaţie şi flexibilitate şi să evite agravarea situaţiei", a declarat purtătorul de cuvânt al Ministerului chinez al Afacerilor Externe, Liu Jianchao.

                   2. Aniversarea a doi ani de la cea mai importantă extindere a Uniunii Europene

                   La 1 mai 2006, Uniunea Europeană a celebrat a doua aniversare a extinderii sale istorice spre est. În urmă cu doi ani, Uniunea Europeană a devenit, prin includerea a opt state est-europene, foste comuniste, precum şi a Ciprului şi Maltei - a treia entitate demografică a planetei, a doua entitate economică şi prima din punct de vedere comercial, intenţionând ca până în 2010 să ajungă cea mai dinamică şi prosperă economie din lume bazată pe dezvoltare durabilă şi cunoaştere. Cele opt state - Polonia, Slovenia, Slovacia, Ungaria, Republica Cehă, Estonia, Lituania, Letonia -, foste ţări comuniste, au perceput aderarea lor la UE ca pe un final categoric al Războiului Rece, o revenire ireversibilă la democraţie şi o perspectivă sigură de prosperitate. 

                   Fondat de şase state (Franţa, Germania, Italia, Belgia, Olanda, Luxemburg), cu peste 50 de ani în urmă, forul comunitar s-a extins cu Danemarca, Irlanda şi Marea Britanie - în 1973, Grecia - în 1981, cu Spania şi Portugalia - în 1986, precum şi cu Austria, Finlanda şi Suedia - în 1995, iar căderea Zidului Berlinului, în anul 1989, a oferit şansa de reunificare a continentului, concretizată la 1 mai 2004. De la această dată, UE numără cu 75 de milioane de locuitori mai mult, ajungând la un total de peste 450 milioane de locuitori. 

                   Extinderea a fost întâmpinată cu entuziasm, dar şi cu temeri, una dintre acestea fiind că, în absenţa unor reforme instituţionale profunde, mecanismul decizional al Uniunii Europene în „25” va fi mai puţin eficient şi se va putea bloca cu uşurinţă. Vechii membri ai UE se gândeau cu îngrijorare că îşi vor pierde locurile de muncă în favoarea forţei de muncă mai ieftine venite din Est, iar cetăţenii noilor state membre se temeau că pământurile le vor fi achiziţionate de occidentalii mai bogaţi. 

                   Cu toate acestea, extinderea Uniunii Europene de la 15 la 25 de state, în urmă cu doi ani, a fost un evident succes economic, atât pentru vechii, cât şi pentru noii membri, se afirmă într-un raport al Comisiei Europene, dat publicităţii la 3 mai. "Extinderea ambiţioasă din 2004 a impulsionat creşterea economică şi a intensificat schimburile comerciale în interiorul UE", menţionează în raport Comisarul european pentru afaceri econmice şi monetare, Joaquin Almunia. 

                   Raportul evidenţiază beneficile extinderii pentru cei zece noi membri şi relevă faptul că, în anul 2005, veniturile acestora au reprezentat, în medie, 50% din cele ale "vechii UE", faţă de 44% în 1997. De asemenea, afluxul masiv de investiţii străine directe în noile state membre a atins 191 miliarde de euro în 2004. Germania este cel mai mare investitor, activ în special în Cehia, Ungaria, Polonia şi Slovacia. În schimb, ţările scandinave sunt principalii investitori în statele baltice, constată raportul, care aminteşte şi despre investiţiile băncilor austriece în fostele ţări comuniste. 

                   În ce priveşte temerile legate de delocalizare, raportul Comisarului J. Almunia le consideră nejustificate. Studii recente evidenţiază că numai 1-1,5% din reducerile de locuri de muncă din "vechea" UE pot fi atribuite delocalizării, numai o parte dintre acestea mergând către noile state membre. Astfel, Comisia Europeană reafirmă că migraţia către Vest a lucrătorilor din noilor state membre a fost benefică pentru ţările care au decis să le permită accesul liber pe piaţa muncii (Marea Britanie, Irlanda şi Suedia). 

                   3. Deschiderea pieţei muncii în Uniunea Europeană

                   Cu începere de la 1 mai a.c., Spania, Portugalia, Grecia şi Finlanda se alătură Marii Britanii, Irlandei şi Suediei, ridicând total restricţiile asupra utilizării muncitorilor sosiţi din estul Europei, analiştii studiind efectele pe care această deschidere o va avea asupra migraţiei forţei de muncă. Comisarul european pentru muncă, probleme sociale şi oportunităţi egale, Vladimir Spidla, a salutat ca un important pas înainte decizia mai multor ţări din fosta Uniune Europeană cu 15 membri de a-şi deschide piaţa muncii sau de a-şi flexibiliza restricţiile faţă de lucrătorii proveniţi din statele membre din Est. "Nu cred că fluxurile de imigranţi vor evolua mult în următorii ani", a afirmat el.

                   Celelalte ţări ale Europei Occidentale au ales alte formule: Germania, Austria, Danemarca, Italia şi Olanda îşi menţin toate restricţiile faţă de forţa de muncă estică, iar Franţa, Belgia şi Luxemburg îşi flexibilizează legislaţia muncii pentru a o accepta cu unele condiţii. 

                   Experţii consideră că deschiderea progresivă a pieţei locurilor de muncă europene le oferă tinerilor cetăţeni din cele opt ţări ale Europei Centrale şi de Est intrate în Uniunea Europeană în 2004 "oportunităţi pentru viitor la care părinţii lor, anchilozaţi în spatele Cortinei de fier până în urmă cu 16 ani, nu îndrăzneau nici să viseze". 

                   Polonia, care are 38 de milioane de locuitori, este ţara cu cei mai mulţi muncitori în spaţiul Europei Occidentale. Rata şomajului în Polonia este de 18%, cea mai mare dintre cele 25 de ţări membre ale UE. De aceea, din 2004 până în prezent, peste 200.000 de polonezi s-au înscris să lucreze în Marea Britanie, 100.000 în Irlanda, iar 8.000 în Suedia. De asemenea, un milion de polonezi lucrează ilegal în ţări care, similar Germaniei, nu şi-au deschis în mod oficial piaţa locurilor de muncă, a precizat Krystyna Iglicka, expert la Centrul de relaţii internaţionale din Varşovia. Specialiştii se aşteaptă ca noul val al migrărilor după data de 1 mai 2006 să fie mai scăzut decât precedentul întrucât ţările care deschid piaţa forţei de muncă est-europene sunt mai puţin atractive decât Irlanda sau Marea Britanie. 

                   Dar noua migraţie creează noi provocări şi ţărilor din care se pleacă. Acestea îşi pierd elementele cele mai active ale societăţii. Potrivit experţilor, "nu este o scurgere a creierelor, pentru că sintagma ar evoca oameni de ştiinţă de înaltă pregătire. Dar este totuşi o hemoragie şi aceasta nu face bine Poloniei sau altor ţări, pe termen lung", a precizat Krzysztof Bobinski, analist la asociaţia pro-UE-Polska. O astfel de migraţie privează Polonia şi Ţările baltice, de pildă, de o forţă de muncă de care au nevoie, ameninţând să încetinească unele din creşterile cele mai rapide ale economiilor din UE. Estonia, Letonia şi Lituania au pierdut deja zeci de mii de locuitori dintr-o populaţie totală de 7,2 milioane de persoane. 

                   La Wroclaw (Polonia), autorităţile locale apreciază că oraşul va pierde toţi muncitorii calificaţi în timp ce trăieşte o adevărată explozie a investiţiilor. Astfel, municipalitatea intenţionează să lanseze în septembrie 2006 o campanie de informare a polonezilor din alte ţări despre locurile de muncă atractive care îi aşteaptă în ţară. De asemenea, în ţările baltice, întreprinderile de construcţii sunt foarte afectate de migraţia forţei de muncă şi au început să facă angajări din Rusia şi Belarus, însăşi politica angajărilor suferind modificări de substanţă. 

                   Germania a emis 500.000 de permise de muncă pentru lucrătorii din ţările Europei de Est intrate în UE la 1 mai 2004, tot atâtea ca alte ţări mari, a afirmat Vladimir Spidla. Prin urmare, a adăugat comisarul european, nu se poate spune că Germania este împotriva liberei circulaţii a persoanelor.

                   Un studiu referitor la Republica Cehă arată că, în rândul populaţiei, există tot atât interes pentru Marea Britanie ca pentru Germania, a sublinat comisarul Vladimir Spidla. El le-a cerut ţărilor care au decis să-şi menţină complet sau numai în parte restricţiile împotriva lucrătorilor din Est să evolueze rapid, dacă se poate, înainte de anul 2009. Ţările care vor decide să menţină restricţiile şi după 2009 vor trebui să ofere o justificare oficială, iar în 2011 toate restricţiile vor trebui să fie eliminate, a precizat Comisarul european. Pe de altă parte, Vladimir Spidla a menţionat că, deşi nu a primit un răspuns oficial, este puţin probabil ca ţările care impun restricţii în prezent să aplice aceeaşi măsură Bulgariei şi României, a căror aderare la Uniunea Europeană este prevăzută pentru anul 2007.

                   Deschiderea pieţei muncii nu va produce un aflux important de imigranţi, a apreciat la rândul său Comisarul european pentru justiţie, libertate şi securitate, Franco Frattini. "Data de 1 mai nu trebuie să fie considerată simbolică, nu trebuie să gândim că lucrurile nu se vor schimba până la sfârşitul anului 2010", a adăugat el.

*

                   De asemenea, cetăţenii Uniunii Europene şi familiile lor nu mai au nevoie de permis de rezidenţă pentru a putea trăi în mod legal într-un alt stat membru, datorită intrării în vigoare a unei directive ce reprezintă "o piatră de hotar în integrarea comunitară", a declarat Comisarul european pentru justiţie, libertate şi securitate, Franco Frattini.

                   Principala noutate a Directivei constă în faptul că după cinci ani de şedere în statul membru respectiv, cetăţenii Uniunii şi membrii familiei lor obţin un titlu de şedere permanentă, care nu se supune vreunei condiţii. Pentru şederi mai mici de trei luni, va fi nevoie de o simplă înregistrare la serviciile pentru populaţie, dacă aşa o va cere ţara respectivă, şi de un paşaport sau carnet de identitate, a precizat F. Frattini, potrivit căruia şapte milioane de cetăţeni comunitari trăiesc în prezent în alte ţări ale Uniunii.

                   În cazul şederilor care depăşesc trei luni, cetăţeanul în cauză va trebui să dovedească faptul că dispune de mijloacele economice necesare pentru a subzista şi de o asigurare medicală, a mai menţionat comisarul european. În primii cinci ani de şedere, un cetăţean comunitar va putea fi expulzat în alt stat al UE numai dacă a atentat împotriva ordinii publice sau a securităţii naţionale.

                   În ceea ce priveşte definirea membrilor familiei, Directiva UE prevede aplicarea dreptului familiei din statul de rezidenţă, conform solicitărilor Irlandei, Greciei şi Austriei care nu recunosc cuplurile libere şi cuplurile homosexuale. Ţara de rezidenţă are totuşi obligaţia de a "facilita intrarea şi şederea partenerului cu care cetăţeanul Uniunii întreţine o relaţie durabilă".

                   Până în prezent, numai şapte state - Austria, Danemarca, Spania, Franţa, Marea Britanie, Slovacia şi Slovenia - au transpus Directiva în legislaţia naţională ori sunt pe punctul de a face acest lucru.

                   4. Lucrările Conferinţei privind rolul securităţii interne în relaţiile dintre Uniunea Europeană şi vecinii săi

                   În perioada 4-5 mai a.c., la Viena a avut loc Conferinţa ministerială internaţională intitulată "Rolul securităţii interne în relaţiile dintre Uniunea Europeană şi vecinii săi", organizată la iniţiativa preşedinţiei austriece a Consiliului European. Conferinţa şi-a propus să contribuie la implementarea strategiei Uniunii Europene privitoare la dimensiunea externă a domeniului Justiţie şi Afaceri Interne al politicii comunitare. 

                   Evenimentul a constituit o premieră prin includerea în dialogul politic pe această temă a unor state terţe şi organizaţii internaţionale: Consiliul Europei, Europol, Organizaţia Internaţională pentru Migraţii, OSCE, Pactul de Stabilitate pentru Europa de Sud-Est. 

                   Lucrările conferinţei s-au desfăşurat pe trei secţiuni: azil şi migraţie, criminalitate organizată şi corupţie, prevenirea terorismului. În contextul creşterii ameninţărilor la adresa securităţii mondiale - terorismul internaţional, armele de distrugere în masă, criminalitatea organizată, corupţia, migraţia, crize şi catastrofe -, miniştrii de interne şi ai justiţiei din statele membre au convenit, în decembrie 2005, asupra unei "Strategii pentru dimesiunea externă a Justiţiei şi Afacerilor Interne: libertate globală, securitate şi justiţie", care a oferit cadrul formării unui parteneriat cu terţe state în domeniile justiţiei şi afacerilor interne. 

                   Conferinţa a acordat prioritate implementării strategiei împreună cu ţările Balcanilor de Vest şi cele incluse în Politica de Vecinătate a UE, a căror proximitate de UE le conferă o importanţă deosebită pentru securitatea blocului comunitar. 

                   Referindu-se la problema, sensibilă pentru Uniunea Europeană, a eliminării obligativităţii vizelor pentru noile state membre, comisarul Franco Frattini a anunţat că în curând va avea loc, la Washington, o întâlnire la nivel de experţi vizând definirea unei "foi de parcurs" pentru fiecare dintre aceste ţări.  

                   Conferinţa s-a încheiat prin adoptarea "Declaraţiei de la Viena privind parteneriatul pentru securitate". Documentul adoptat evidenţiază voinţa comună de dezvoltare a unui "Parteneriat pentru securitate", vizând realizarea unei zone întărite de libertate, securitate şi justiţie. Declaraţia porneşte de la principiul că, într-o lume interconectată, cooperarea în domeniul justiţiei şi afacerilor interne va dobândi o importanţă tot mai mare, iar statele, pentru a răspunde aşteptărilor cetăţenilor, trebuie să răspundă ameninţărilor de securitate cum sunt terorismul, criminalitatea organizată, corupţia, traficul de droguri şi gestionarea fluxului migrator. 

                   Potrivit analiştilor, dialogul de la Viena este considerat ca un pas important în implementarea Strategiei Uniunii Europene privitoare la dimensiunea externă a domeniului Justiţie şi Afaceri Interne, recent adoptată de UE. Conferinţa a vrut să identifice nu numai principii, ci şi măsuri concrete în domeniile discutate. În ce priveşte terorismul, al cărui caracter transnaţional este în creştere, participanţii au convenit să depună eforturi comune pentru prevenirea fenomenului, prin măsuri împotriva radicalizării şi recrutării, în special prin întărirea dialogului între religii şi culturi. S-a convenit, totodată, să fie intensificat schimbul de informaţii cu toate ţările, pentru identificarea teroriştilor şi aducerea lor în justiţie. 

                   Pentru combaterea criminalităţii organizate şi a corupţiei, declaraţia comună precizează că trebuie sporită instruirea ofiţerilor de poliţie, a procurorilor şi judecătorilor. Sunt necesare, de asemenea, armonizarea măsurilor de protejare a victimelor traficului de persoane, dezvoltarea unei cooperări eficiente în combaterea acestui flagel. Importantă este şi folosirea expertizei şi capacităţilor unor organisme precum Europol şi Eurojust, reprezentate la conferinţă. 

                   Referitor la problema migraţiei, deşi se recunoaşte rolul pozitiv al acesteia atât pentru ţările de destinaţie cât şi pentru cele de origine, s-a insistat pe prevenirea şi combaterea imigraţiei ilegale şi a traficului de persoane. Statele participante îşi afirmă, în context, sprijinul faţă de instituirea unui sistem funcţional de control al frontierelor, pentru o abordare comună în instruirea poliţiştilor şi vameşilor, precum şi în favoarea încheierii şi aplicării acordurilor de readmisie. 

                   În finalul reuniunii, preşedinţia austriacă a UE s-a angajat să prezinte rezultatele conferinţei Consiliului Miniştrilor Justiţiei şi Afacerilor Interne al UE, precum şi în cadrul viitorului summit al Uniunii, din luna iunie.

                   5. Prezentarea unei noi strategii de luptă a ONU împotriva terorismului

                   Kofi Annan, Secretarul general al ONU, a dat publicităţii o nouă strategie de luptă a ONU contra terorismului internaţional, subliniind pericolul armelor biologice, folosirea crescută a Internet-ului de către terorişti şi necesitatea de a respecta drepturile omului. 

                   Această strategie, care face obiectul unui raport, răspunde cererilor făcute de şefii de stat şi de guvern la summit-ul mondial al ONU, care a avut loc în septembrie 2005, pentru ca Naţiunile Unite să întărească coordonarea internaţională în lupta contra terorismului. Raportul evită însă să definească terorismul, care rămâne încă un subiect ce face obiectul unor profunde divergenţe între ţările membre ale ONU. "Este de asemenea esenţial pentru ţările membre să încheie cât mai repede posibil o convenţiei globală asupra terorismului internaţional", a declarat Secretarul general al ONU. "Lipsa de progres asupra unui consens pentru o convenţie nu este un motiv pentru a nu ne înţelege asupra unei strategii", a adăugat el. 

                   De aproape nouă ani, diplomaţii ONU încearcă să ajungă la un proiect de convenţie globală care s-ar inspira din toate legislaţiile deja existente asupra luptei contra terorismului, interdicţia armelor chimice şi biologice, tratatul de neproliferare nucleară şi interzicerea testelor, finanţarea terorismului etc. Până acum, aceştia nu au reuşit să găsească o definire acceptabilă pentru toţi a cuvântului terorism, în particular pentru ţările din Orientul Mijlociu, unde cei care sunt consideraţi terorişti de unii sunt definiţi drept "luptători ai libertăţii" de către alţii.

                   6. Reuniunea statelor membre în Procesul de Cooperare în Europa de Sud-Est (SEECP)

                   "Procesul de Cooperare în Europa de Sud-Est devine o structură tangibilă, prin care statele din regiune vor putea conlucra mai eficient cu Uniunea Europeană", a conchis premierul grec Costas Karamanlis în finalul reuniunii şefilor de stat sau de guvern din SEECP
 desfăşurate la 4 mai a.c., la Salonic. 

                   Ţările membre ale SEECP au decis crearea unui post de ofiţer de legătură pe lângă Uniunea Europeană, o primă formulă de instituţionalizare a forumului regional iniţiat în urmă cu zece ani şi care a constituit una din priorităţile preşedinţiei deţinute de Grecia până la închiderea lucrărilor conferinţei. 

                   Primul ministru al Croaţiei, Ivo Sanader, a cărui ţară a preluat de la Grecia preşedinţia SEECP, conform principiului rotaţiei, şi-a exprimat intenţia de a continua procesul de instituţionalizare a acestui forum, ca unică structură regională ce oferă perspective clare de integrare euro-atlantică pentru toate statele membre. 

                   Un alt element de cel mai mare interes pentru statele membre ale SEECP este faptul că participanţii la summit au convenit să extindă în cursul acestui an Acordul de Comerţ Liber Central-European (CEFTA). Preşedinţia croată a SEECP doreşte finalizarea unui acord în acest sens înainte de sfârşitul lunii septembrie. Deocamdată, dintre ţările participante la SEECP, din CEFTA fac parte Bulgaria, Croaţia şi România. 

                   Planul privind crearea unei zone de comerţ liber în Balcani a fost lansat luna trecută în cadrul unei reuniuni organizate la Bucureşti. De menţionat că volumul schimburilor comerciale dintre statele din regiune a crescut cu 33% între 2001 şi 2004, ajungând, potrivit statisticilor oficiale, la 3,5 miliarde de euro. 

                   Tot în cadrul summit-ului desfăşurat la Salonic, înalţi responsabili din domeniul transporturilor din statele membre ale SEECP au semnat un acord privind înfiinţarea unei reţele feroviare de înaltă performanţă în regiune, care va constitui încă un factor favorizant pentru intensificarea schimburilor comerciale. 

                   În declaraţia finală a reuniunii, intitulată "Împreună în Europa" şi care sintetizează evoluţia Procesului în timpul exercitării preşedinţiei elene, sunt menţionate, printre altele, intensificarea eforturilor statelor membre de a combate împreună criminalitatea, extremismul şi terorismul şi dorinţa de a promova schimburile culturale, ca forţă unificatoare şi care susţine buna înţelegere reciprocă. 

	� Procesul de Cooperare în Europa de Sud-Est este o structură de cooperare regională neinstituţionalizată. SEECP a fost înfiinţat în 1996, la iniţiativa Bulgariei, care a organizat o reuniune a miniştrilor de externe ai statelor din regiune, pentru a pune bazele unei noi forme de cooperare, după apariţia noilor ţări pe teritoriul fostei Iugoslavii. SEECP reprezintă singurul forum din sud-estul Europei provenit şi gestionat de statele din interiorul regiunii. SEECP poate fi considerat drept continuatorul Înţelegerii Balcanice, iniţiată de Nicolae Titulescu în perioada interbelică şi reluată după cel de-al II-lea Război Mondial sub forma conferinţelor miniştrilor de externe la care participau Albania, Bulgaria, Grecia, Iugoslavia, România şi Turcia. 


	Albania, Bulgaria, Grecia, Republica Macedonia, România, Serbia şi Muntenegru şi Turcia sunt state participante la SEECP în calitate de ţări fondatoare. Bosnia şi Herţegovina a intrat în SEECP în februarie 2001, Croaţia în octombrie 2004, iar Republica Moldova are statut de observator.

